Hlina, Alojz, poslanec NR SR (2015-05-27):
Vážený pán predsedajúci, vážený pán guvernér, vážené kolegyne, kolegovia, budem sa venovať v zásade iba jednej veci, a to, že v tejto predloženej správe je napísané, že výrazný nárast spotrebiteľských úverov tretí rok po sebe v Európe najvyšší. Prečo to hovorím? Neviem, ktorá to už bola revolúcia, či relácia za päť minút dvanásť (pozn. red.: správne má byť – „O päť minút dvanásť“), tam premiér sedel a hovoril teda, že ako je dobré v tejto krajine, čo svedčí aj ukazovateľ, že v tejto krajine je, rastie poskytovanie spotrebiteľských úverov. Čo je teda podľa neho výrazom dôvery obyvateľstva v ekonomiku? Nejak takto, necitujem ho doslovne. Ja som poľnohospodár. Ale, prosím vás pekne (vyslovené s pobavením), vie mi niekto povedať, že to naozaj tak platí, pán guvernér? Je to naozaj pravdou, že keď rastie medziročne najsilnejšie v Európe, spotrebiteľské úvery, že je to znakom, že táto krajina je na tom výborne? To je ten ukazovateľ, že naši ľudia sú spokojní? Teda dôverujú, teda sa zadlžujú? Zadlžujú sa z plezíru? Prosím vás pekne, mňa mrzí toto, že takto sa s nami komunikuje. Včera som pozeral taký dokument na STV 2. To bolo Nesvadbovo. Myslím, že to točili v nejakej, Zemianske Hámre, v nejakej obci. Pri tej príležitosti som si uvedomoval, že s tými ľuďmi, ktorí častokrát, a nechcem sa nikoho dotknúť, hej, že nemajú možno ten rozhľad taký, sa hrá nečestná hra. Fakt sa s nimi nehrá fér. Proste povedať, že keď rastie zadlženie spotrebiteľskými úvermi, je to znakom, že krajina je na tom dobre, je podľa mňa mimoriadne zlé. Podľa mňa je to cynické, škaredé, ja neviem, ešte aké prívlastky, si dajte, aké chcete, prosím vás. To povedal premiér, to nepovedal Jano z Lendaku. To povedal premiér. Podľa mňa výrazom toho, že krajine sa darí, a teraz prípadne pozriem na pána Kollára, je to, že by rástli objemy vkladov v bankách, že by, ak by tu bol nejaký kapitálový trh, že by ľudia kupovali akcie. Ja si pamätám, aké je šialenstvo, viem, aké je šialenstvo v Číne, hej, že proste v Číne kapitálový trh, to je jak zbúrený žrebec, hej, že proste to nevedia udržať, že to rastie obrovským spôsobom, lebo tí ľudia proste chcú niekde investovať. Podľa môjho laického názoru, ja som, hovorím, poľnohospodár. Podľa mňa to je znakom, že krajina je na tom dobre, nie že sa zadlžuje, ale to, že teda tí ľudia majú toľko. A to povedal premiér. A tu je pravda, naozaj je pravdou, a tu to je potvrdené v tejto správe, ktorú doniesol pán guvernér, že tri roky po sebe najvyšší rast spotrebiteľských úverov je na Slovensku v rámci Európy. O čom to svedčí? Podľa premiéra je to znakom, že sme na tom dobre, ja si dovolím tvrdiť, že je to znakom, že sme na tom zle. A tu predpokladám, že tu zahrňujete len banky. Tam nemáte nebankové subjekty (rečník sa obracia na guvernéra)? Keby sme tam zahrnuli nebankové subjekty, tak vám zhoria počítače. Fakt. Lebo to ani nespočítate, to ani nespočítate, že ako je toto obyvateľstvo terorizované. Keď vám vyskočili banky takto, tak, hovorím, to by ste, to by vám nespracoval ten počítač. Takže kde je pravda? Kde je pravda, že ľudia chodia? Kde? Pán guvernér, prosím vás, povedzte mi, možno ako teoretik, alebo ak tu je nejaký teoretik ekonómie, aká je to ekonomická škola, ktorá hovorí, že riadením štátu to dopadne tak, že nebankovka úžernícka, par excellence nebankovka, Pohotovosť, si prenájme priestor na najsilnejšej ulici na Slovensku s výkladom do ulice? Povedzte mi, čo je to? To jak komunisti, socialisti mali komunizmus, že aké vývojové štádium? Ale čo je toto? Aké je vývojové, alebo čo to je za ekonomická teória, ktorá vám povie, že výsledkom tohto bude, že na najrušnejšej ulici na Slovensku sa neotvorí predajňa s rožkami, lebo my už aj rožky dovážame, sa neotvorí predajňa s nejakým spotrebným tovarom, ale že veľkú predajňu s výkladom do ulice si otvorí úžernícka nebankovka. To znamená, že neni niekde schovaná, na 14. poschodí niekde vzadu v uličke, ale s výkladom, normálne veľký nápis, denne chodím okolo neho, ma ide urvať. Pohotovosť, pôžičkáreň, či jak sa to volá. Veď to je... A to už nehovorím, že už niekoľko rokov majú jednu oproti Miletičke. Teraz už sú na Obchodnej. Povedzte mi niekto, prosím vás, aká je to ekonomická škola? To Keynes, Swiss... Pán Švejna, čo to je? Povedzte, pojednával niekto o tom niekedy, že by to takto mohlo dopadnúť? Pojednávala nejaká ekonomická teória o tom, že je možné riadiť krajinu takým spôsobom, že úžerníci si budú objednávať proste miesta na tomto, na najrušnejších obchodných uliciach? Ja neverím tomu, že v inej krajine na najrušnejšej obchodnej ulici sú úžerníci. Neverím tomu. Ak je to tak, ma presvedčte, doneste mi dôkaz. Ale ja neverím, že... V žiadnej. Možno niekde, nechcem sa nikoho dotknúť, v nejakej krajine mimo nášho, by som povedal, civilizačného priestoru, stredoeurópskeho a európskeho. Ale u nás je to tak. Ale ono to sedí, keď premiérovi sa zdá, že nárast spotrebiteľských úverov je výrazom toho, že krajine sa darí. Lebo to sú vaši. Teda nie vaši, to sú vaši, aj Pohotovosť sú vaši, to sú vaši. Pán Makúch, vy ste už nemal byť guvernérom. Viete, kto mal byť guvernérom? Pán Burian mal byť guvernérom. Ja som vám to vybavil, že ste guvernérom. Áno. Len sa potom zľakli, že to možno teda mohlo bolieť. Viete, to je to, to malo byť tak. A teraz mal pán Burian licencovať nebankovky. On, ktorý zakladal Pohotovosť, tú najhnusnejšiu z hnusných. Tú, ktorú si vytvorila, svoje, súkromnú armádu v podobe exekútora Krutého. Títo mali mať už všetko v rukách teraz. A mali licencovať a mali vybrať tých, ktorí budú licencovať. Tej Pohotovosti, vážení, tej Pohotovosti, ktorej štartovací kapitál, viete, kto poskytol? Ľudia, viete, kto poskytol štartovací kapitál firme Pohotovosť? Vy, vy, daňoví poplatníci. Lebo jej, Lemikonu, ľuďom, ktorí sú spojení s Pohotovosťou, Počiatek poslal pol miliardy. Teraz súd potvrdil, že neprávom. Teraz sa majú vracať tie peniaze. V živote nikto neuvidí ani euro. To je, by jeden nepovedal. Čiže niežeby aj niekto prišiel, že má svoje peniaze a ide, povie si: idem ich požičiavať tejto chudobe. Nie. Oni vybrali od tejto chudoby peniaze, z verejných zdrojov, a naspäť ich požičiavajú týmto biednym ľuďom za brutálne úžernícke poplatky. Toto je systém podnikania SMER-u. Toto je systém podnikania SMER-u. Vážení, obchádza vás to ako tieň. Obchádza vás to ako tieň. Počiatek, Burian, Ruman. Proste to sa takto krúti okolo vás. Ja som zvedavý, ako budete oblbovať tých ľudí v kulturákoch, že s tým nič nemáte. Ľudia, ak niekto niečo s niekým má, tak strana SMER s firmou Pohotovosť a s exekútorom Krutým, so štátnym tajomníkom na ministerstve práce, sociálnych vecí a rodiny pánom Burianom. Tie prepojenia sú nepriestrelné. A oni vám ešte povedia, že to je znakom úspechu, že rastie, spotrebiteľské úvery. Aj rozum stojí. Ja chcem, pán guvernér, povedať, ak teraz máte licenciu, ale chcem vás poprosiť, lebo teraz prebieha proces licencovania nebankoviek. Vyhádžte, vyhádžte tú čvargu! Vyhádžte tých lúpežníkov, ktorých inde vyšetrujú za pranie peňazí. U nás majú svoje agentúry pod prezidentským palácom. Vyhádžte to, pošlite to preč! Z Cypru nejaká banka, neviem, ktorá sa tu ani neprihlási. Ľudia, nejdem to ani, budeme sa tomu ešte venovať. Vyhádžte to, pán guvernér! Narobte mistery shoppingy, venujte sa tomu, zachráňte tých ľudí! Viete, čo sú to za trápenia? Na Slovensku neexistuje rušňovodič, ktorý niekoho nezrazil. To mi jeden povedal, že na Slovensku nenájdete rušňovodiča, ktorý už niekoho nezrazil. Viete, koľko je tých príbehov. Ľudí, ktorí si požičali 300 eur a zničili si život. Viete, koľko ich je? Máte to teraz trošku v rukách. Teraz to máte trošku v rukách. Vyhádžte to všetko, to vyhádžte vonku. Vyhádžte to. Možno tam niekto ešte slušný je, ja nebudem hovoriť, firmy, ktoré sa tomu venujú. Máte to v rukách. Urobte s tým, čo sa dá. K tej téme a to, ako dopadla, to, čo ste dopustili, to, čo tento parlament dopustil, tou nedokonalosťou, tým privieraním si očí, je, ešte o tom budú možno raz písať knihy, že ste sa tvárili: nevidím, nepočujem, nechcem to počuť. Potom vás budú prenasledovať jak tieň tie osudy tých ľudí, ktorým ste toto spôsobili, a nechali ste ich, vydali ste ich do rúk týchto úžerníkov. A týmto skončím, že vzhľadom na tieto okolnosti, že čo sa v tejto krajine mohlo a dialo, je možno čas prijať aj opatrenie, ktoré je menej štandardné, ako by jeden povedal. A preto oznamujem, že predložíme v spolupráci s kolegami z KDH návrh zákona o mimoriadnom oddlžení obyvateľstva. Je čas. O mimoriadnom jednorazovom oddlžení obyvateľstva. A, prosím vás, dobre si rozmyslite, kto tu bude niečo splietať o nejakej ústavnosti a proti, dobre si rozmyslite, kto sa sem postaví a bude tu niečo splietať o nejakej ústavnosti a protiústavnosti. Ten návrh zákona bude hovoriť o tom, že my musíme zachrániť našich ľudí, ktorých sme, žiaľ, niektorých vedome, niektorých nevedome, vydali do rúk týmto úžerníkom. A im je jedno. Oni sa ani nerozpakujú. Ruman si spravil oslavu v Inchebe. Kto tam z vás bol? Ktoré celebrity? Či to stálo milión, či koľko to stálo. Oslavoval päťdesiatku, či koľko. Viete, z akých peňazí? Z peňazí biedy tejto krajiny, z ľudí, ktorí v Michalovciach nemajú čo si dať do hrnca, lebo si požičali. To je ten pán, ktorého riešim, ktorému sa snažím pomôcť. Z tých ľudí sa predvádzali v Inchebe a oslavovali narodeniny, z tých peňazí týchto ľudí. Ktorí z vás tam boli? Mál som pocit, že tam niektorí z vás boli. (Reakcie z pléna.) Za to vás majú, že vám to ani nepovedia. Viete, vy ste tu len štatisti toho príbehu. Spýtajte sa v tomto rade (rečník ukazuje dozadu) a všetci vedia, kto je Ruman. Všetci vedia, kto je Ruman. Viete, to je tak, za to vás majú, tak s vami komunikujú, že vám to nepovažujú ani za potrebné povedať, kto to je, čo to je. Čiže tento návrh tu bude predložený. Vážení kolegovia, budete mať šancu sa v júni týmto návrhom zaoberať. A verím, že si každý veľmi dobre rozmyslí, či sa sem postaví a bude tu niečo splietať o ústavnosti a protiústavnosti. Je našou psou povinnosťou pomôcť ľuďom, ktorých sme naozaj vydali, vydali, a dôkazom je aj to, že len teraz sa NBS začína zaoberať licencovaním. Len teraz. A sami odhadli, že ak ich je 270, tých subjektov, tak keď oni, ten odhad bol niekde, že keď vyhádžu všetkých tam, čo nemajú byť, tak ich zostane dvadsať alebo tridsať. To znamená možno 10 % z toho. To znamená, aj to dokazuje tie skutočnosti, že tu bol v tom strašný neporiadok. Napadá ma expresívnejší výraz. To je jednoznačný dôkaz. A práve tieto okolnosti nás oprávňujú k tomu, aby sme prijali opatrenia, ktoré sú možno menej štandardné. Ale keď to dokázali v Chorvátsku, keď dokázali v Chorvátsku oddlžiť svojich obyvateľov, lebo oni s nimi rátajú?! Vy ako rátate s našimi občanmi? Že koľko z nich ešte dokáže niekto od vás vydrieť. Rátajte s našimi občanmi, že oni tu budú žiť, oni tu chcú žiť. A nemôžte ich zdecimovať tak, že on ani nevie, koľko má zaplatiť. Prosím vás, veď ja mám príbehy ľudí, ktorým Krutý ani nechce povedať, koľko ešte majú zaplatiť. A žite, žite v takom, v takom svete, že neviete, že vám to ani nevie, ani nechce vyčísliť pomaly, že koľko ešte. No, furt. Jak ten škrečok v tom kolečku. Ale ten škrečok z toho kolečka, keď ho to prestane baviť, vyjde vonku. Ale našich ľudí sme niektorých vydali, že furt, do konca života. Koľko z neho, toľko. Ešte sem niekto príde s nejakou novelou zákona, že v rámci dedičského konania, ešte aj z toho, čo po ňom zostane v skrini, ešte Krutý príde zobrať, ak to už neplatí, prosím vás. To sa na to nedá pozerať. Neexistuje na Slovensku rušňovodič, ktorý by niekoho neprešiel. Je to naozaj ďaleko za hranou a je našou psou povinnosťou, a tým naozaj končím, tomu pomôcť. Budete mať šancu sa k tomu vyjadriť v júni. Ďakujem pekne.